# Montserrat Nebrera i González

Montserrat Nebrera i González (Barcelona, 11 de juliol de 1961) és una advocada i política catalana. Llicenciada en dret, filosofia política i filologia clàssica, exerceix de professora de Dret constitucional a la Universitat Internacional de Catalunya. Va ser diputada al Parlament de Catalunya pel Partit Popular de Catalunya (PPC) fins a la seva renúncia al càrrec l'octubre de 2009.

## Carrera professional

Va compaginar la docència a la Universitat Internacional de Catalunya amb el càrrec de directora d'Estudis socials a l'Institut Cambó, i que abandonà després de presentar-se com a candidata del PPC en les eleccions al Parlament de Catalunya de 2006. Ha col·laborat en diversos mitjans de comunicació, com per exemple El matí de Catalunya Ràdio, 8tv, entre d'altres.

## Trajectòria política

Fou escollida diputada pel Partit Popular de Catalunya a les eleccions al Parlament de Catalunya de 2006. Va pertànyer a dues comissions parlamentàries, com a presidenta de la Comissió de Justícia, Dret i Seguretat i com a portaveu de la Comissió d'Interior i d'Immigració en el Parlament de Catalunya. El 18 d'abril de 2008 va presentar la seva candidatura a la presidència del PPC. Finalment, el 5 de juliol d'aquest any aconsegueix el suport d'una mica més del 43% dels compromissaris del seu partit, enfront d'una candidatura de consens representada per Alicia Sánchez-Camacho i propiciada des de la Direcció Nacional pel seu president Mariano Rajoy.
El 19 d'octubre del 2009 va anunciar la renúncia al seu escó en el Parlament de Catalunya i la seva marxa del PP i l'inici d'un nou projecte polític. El 16 de setembre de 2010 va anunciar que es presentaria a les eleccions al Parlament del 28 de novembre amb el partit Alternativa de Govern. El juliol de 2014 es va fer públic que seria la futura alcaldable a Sant Just Desvern per Convergència i Unió, amb el suport del 74% de l'Assemblea local de militants, substituint Llorenç Rey, el darrer cap de llista local.

### Polèmiques

El gener de 2009 va ser la protagonista d'una intensa polèmica en criticar l'"accent" de la ministra de Foment, Magdalena Álvarez, amb motiu dels problemes esdevinguts a l'aeroport de Barajas en els dies anteriors. Aquestes declaracions van causar una gran polèmica, especialment a Andalusia. També va ser desautoritzada pel secretari general del PP de Catalunya, Jordi Cornet i Serra, mentre que el PP d'Andalusia li demanava que abandonés el partit. Tot i que Nebrera es va desdir de les seves paraules, el PP de Catalunya li va obrir un expedient.
Nebrera va ser expedientada novament el març de 2009 per les seves crítiques cap a la gestió d'Alicia Sánchez-Camacho, a la qual va titllar de "farisea".

## Referències

* ↑ «Montserrat Nebrera, el fichaje estrella de Piqué» (en castellà). Radiotelevisión Española, 04-07-2008. [Consulta: 29 desembre 2013].
* ↑ «Montse Nebrera: "Ara per ara no sento cap necessitat de dedicar-me a la política"». Ara, 30-08-2011.
* ↑ «“La independència està més a prop del que ens pensem”». El Singular Digital, 05-12-2011. Arxivat de l'original el 30 de desembre 2013. [Consulta: 29 desembre 2013].
* ↑ «Sílvia Cóppulo presentarà a Catalunya Ràdio 'La vida', un espai divers i obert a la participació». Ara, 27-08-2015 [Consulta: 7 setembre 2015].
* 1 2 3 Garriga, Josep; Piñol, Àngels «Nebrera dejará el PP y creará una lista para las elecciones catalanas» (en castellà). El País [Barcelona], 17-10-2009.
* ↑ http://es.noticias.yahoo.com/ep/20080701/tpl-amp-la-direccin-del-pp-apuesta-por-q-679ba16.html La dirección del PP apuesta por que Sánchez-Camacho presida el partido en Catalunya con una lista de integración
* ↑ http://www.libertaddigital.com/opiniones/opinion_44357.html El nuevo PP no es el de Rajoy, en LibertadDigital.com el 06/07/2008
* ↑ «Nebrera confirma candidatura amb Alternativa de Govern». VilaWeb, 16-09-2010.
* ↑ «Nebrera, alcaldable per CiU a Sant Just DesvernA». Diari Ara, 17-07-2014 [Consulta: 17 juliol 2014].
* ↑ Montserrat Nebrera sobre Magdalena Álvarez: "Tiene un acento que parece un chiste" Arxivat 2011-11-27 a Wayback Machine., al web de la Cadena SER, 10 de gener de 2009
* ↑ El PP de Catalunya desautoriza a Nebrera por haber criticado el acento andaluz de Magdalena Álvarez, Europa Press, 11 de enero 2009
* ↑ El PP andaluz pide a Nebrera que 'abandone' el partido por sus palabras sobre Álvarez, El Mundo, 12 de gener de 2009]
* ↑ «¡Basta ya!, entrada en el bloc de Montserrat Nebrera», 12-01-2008. Arxivat de l'original el 2009-03-15. [Consulta: 7 agost 2015].
* ↑ El PP catalán abre expediente a Nebrera por decir que el acento de Álvarez "es de chiste" Arxivat 2009-02-01 a Wayback Machine., Público, 13 de gener de 2008.
* ↑ El PP catalán expedienta por segunda vez a Nebrera La diputada autonómica tildó de "farisea"

## Enllaços externs

* Fitxa de diputada al Parlament de Catalunya Arxivat 2015-09-24 a Wayback Machine.
* Llista d'Alternativa de Govern